361/2004

K ehf. taldi sig eiga haldsrétt í bifreið sem það hafði geymt fyrir eiganda hennar. Tekið var fram að ágreiningslaust væri að félagið hefði borið að varðveita bifreiðina fyrir eigandann gegn gjaldi og stuðla þar með að því að hún héldi gildi sínu. Var því fallist á að K ehf. hefði öðlast haldsrétt í bifreiðinni fyrir nauðsynlegum kostnaði sem af þessu leiddi en ósannað þótti að félagið hefði geymt bifreiðina lengur en um var samið.

Mál þetta dæma hæstaréttardómararnir H-kk-nf B-kk-nf, G-kk-nf G-kk-nf og P-kk-nf K-x-x H-kk-nf.

Sóknaraðili skaut málinu til Hæstaréttar með kæru 14. apríl 2004, sem barst réttinum ásamt kærumálsgögnum 3. maí sama ár. Kærður er úrskurður Héraðsdóms Reykjavíkur 2. apríl 2004 þar sem hafnað var kröfu sóknaraðila um úthlutun af uppboðsandvirði bifreiðarinnar OZ 414, sem seld var nauðungarsölu 6. desember 2003. Kæruheimild er í 79. gr. laga nr. 90/1991 um nauðungarsölu. Sóknaraðili krefst þess að kærðum úrskurði verði hrundið og úr gildi felld ákvörðun sýslumannsins í Reykjavík 3. febrúar 2004 um breytingu á frumvarpi að úthlutun söluandvirðis bifreiðarinnar frá 5. janúar 2004 og lagt fyrir sýslumann að leggja frumvarpið óbreytt til grundvallar úthlutuninni. Þá krefst hann málskostnaðar í héraði og kærumálskostnaðar.

Varnaraðilar hafa ekki látið málið til sín taka fyrir Hæstarétti.

Sóknaraðila var veitt kæruleyfi fyrir Hæstarétti en hagsmunir hans af niðurstöðu málsins ná ekki áfrýjunarfjárhæð samkvæmt 1. mgr. 152. gr. laga nr. 91/1991 um meðferð einkamála, eins og henni var breytt með 6. gr. laga nr. 38/1994, sbr. og 4. mgr. 150. gr. sömu laga.

Í héraðsdómi er frá því greint að bifreiðin OZ 414 hafi verið seld nauðungarsölu 6. desember 2003 að kröfu varnaraðila Sparisjóðs Reykjavíkur og nágrennis. Söluverðið hafi numið 800.000 krónum. Sóknaraðili hafi lýst í söluandvirðið reikningskröfu vegna geymslugjalds og flutnings bifreiðarinnar á geymslu- og síðan uppboðsstað. Reikningur sóknaraðila frá 2. desember 2003 sé sundurliðaður svo, að 8.399 krónur séu vegna flutningsins en geymsla í 411 daga sé verðlögð á 328.795 krónur.

Samkvæmt frumvarpi að úthlutun 5. janúar 2004 skyldi greiða kröfu sóknaraðila að fullu. Varnaraðilar, Sparisjóður Reykjavíkur og nágrennis og SP Fjármögnun hf., mótmæltu þeirri úthlutun. Féllst sýslumaður á mótmæli þeirra að því er varðaði geymslukröfuna og lækkaði því úthlutun til sóknaraðila sem því nam. Var ágreiningi aðila skotið til héraðsdóms sem staðfesti ákvörðun sýslumanns. Vísaði héraðsdómari til dóms Hæstaréttar 23. janúar 2002 í máli nr. 6/2002 og taldi að geymslugjald sem ekki stæði í sambandi við viðgerð nyti ekki haldsréttar í geymdum munum. Hann hafnaði því kröfum sóknaraðila sem viðurkennir að verðmætaaukning hafi ekki orðið við geymslu hans á bifreiðinni en telur sig hins vegar hafa komið í veg fyrir að verðmæti hennar rýrnaði. Sóknaraðili unir ekki niðurstöðu héraðsdóms og hefur skotið úrskurði dómsins til Hæstaréttar.

Á það verður ekki fallist að atvik máls þess, er héraðsdómur vitnar til og leggur til grundvallar niðurstöðu sinni, séu með þeim hætti að hafi fordæmisgildi í máli því sem hér er til meðferðar. Ágreiningslaust er að sóknaraðila bar að varðveita bifreiðina fyrir eiganda hennar gegn gjaldi og stuðla þar með að því að hún héldi gildi sínu. Er því fallist á að hann hafi öðlast haldsrétt í bifreiðinni fyrir nauðsynlegum kostnaði, sem af þessu leiddi, og að honum hafi verið heimilt að leita fullnustu kröfu sinnar með því að selja hana nauðungarsölu, sbr. 6. tl. 6. gr. laga nr. 90/1991. Gengur slík krafa framar rétti varnaraðila í máli þessu. Ósannað er að sóknaraðili hafi geymt bifreiðina lengur en um var samið. Ber því með framangreindum rökum að taka kröfu hans til greina.

Staðfest er málskostnaðarákvæði héraðsdóms.

Kærumálskostnaður fellur niður.

Dómsorð:

Ákvörðun sýslumannsins í Reykjavík 3. febrúar 2004 um að breyta frumvarpi 5. janúar 2004 að úthlutun uppboðsandvirðis bifreiðarinnar OZ 414 er felld úr gildi. Ber sýslumanni að leggja frumvarpið til grundvallar úthlutun til sóknaraðila.

Ákvæði héraðsdóms um málskostnað er staðfest.

Kærumálskostnaður fellur niður.